Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2021/C 507/09)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga.

„Bra“

ELi nr: PDO-IT-0002-AM03 – 7. september 2020

KPN (X) KGT ( )

1. Taotlejate rühm ja õigustatud huvi

Consorzio Tutela Formaggio Bra DOP, Corso Dante 51, c/o Confindustria, 12100 Cuneo, tel. 0171 455 455, E-post: info@consorziobra.com

Juustu „Bra“ tootjatest koosneval ühendusel Consorzio Tutela Formaggio Bra DOP on õigus esitada muutmistaotlus kooskõlas põllumajandus-, toidu- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikega 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☐ Märgistus

☒ Muu: „di Alpeggio“ [mägikarjamaa] muudetud määratlus.

4. Muudatuse liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

Tootespetsifikaadi artikli 2 ja koonddokumendi punkti 3.2 muudatused

Praegune versioon:

„Kirjeldus: juust „Bra“ on rasvane või poolrasvane lehmapiimast valmistatud pressitud juust; juustu „Bra d’Alpeggio“ ja kõva juustu „Bra“ võib valmistada ka osaliselt kooritud piimast. Piimale võib lisada kuni 20 % ulatuses lamba- ja/või kitsepiima.

Valmistoode peab olema järgmiste omadustega.

Kuju: silindriline, sileda põhjaga.

Mõõdud: läbimõõt 30–40 cm, serva kõrgus 6–10 cm, serv on kergelt kumer, mõlema mõõtme puhul võib esineda tehnilistest tootmismeetoditest tingitud kõikumisi.

Kaal: 6–9 kg.

Mõõtmed ja kaal vastavad laagerdamise alguses mõõdetud väärtustele.

Koorik: pehme juustu puhul: helehall, elastne, sile ja ühtlane, ei ole söödav;

kõva juustu puhul: kõva, vastupidav, kuldpruunist tumehallini ulatuva värvusega, koorikut võib hallituse tekke takistamiseks töödelda toiduõliga; ei ole söödav.

Juustu sisu tekstuur: pehme juustu puhul on juustumass keskmise kõvadusega ja elastne ning sisaldab piiratud arvul väikesi tühimikke; kõva juustu puhul on juustumassis piiratud arvul väikesi silmakesi.

Juustu sisu värvus: pehme juustu puhul valge või elevandiluuvärvi; kõva juustu puhul ulatub värvus kergelt kollakast ookerkollaseni.

Maitse: pehme juust on meeldivalt aromaatne mõõdukalt intensiivse maitsega; kõva juust on terava lõhna ja maitsega.

Rasvasisaldus kuivaines: vähemalt 32 %.“

See on asendatud järgmisega:

„Kirjeldus: juust „Bra“ on rasvane või poolrasvane lehmapiimast valmistatud pressitud juust; juustu „Bra d’Alpeggio“ ja kõva juustu „Bra“ võib valmistada ka osaliselt kooritud piimast. Piimale võib lisada kuni 20 % ulatuses lamba- ja/või kitsepiima.

Valmistoode peab olema järgmiste omadustega.

Kuju: silindriline, sileda põhjaga.

Mõõdud: läbimõõt 30–40 cm, serva kõrgus 6–10 cm, serv on kergelt kumer, mõlema mõõtme puhul võib esineda tehnilistest tootmismeetoditest tingitud kõikumisi.

Kaal: 6–9 kg.

Mõõtmed ja kaal vastavad laagerdamise alguses mõõdetud väärtustele.

Koorik: pehme juustu puhul: helehall, elastne, sile ja ühtlane, ei ole söödav;

Koorik: kõva juustu puhul: vastupidav, kõva, tumebeeži värvusega, koorikut võib hallituse tekke takistamiseks töödelda toiduõliga;

Juustu sisu tekstuur: pehme juustu puhul on juustumass keskmise kõvadusega ja elastne ning sisaldab piiratud arvul väikesi tühimikke; kõva juustu puhul on juustumassis piiratud arvul väikesi silmakesi.

Juustu sisu värvus: pehme juustu puhul valge või elevandiluuvärvi; kõva juustu puhul ulatub värvus kergelt kollakast ookerkollaseni. mõlemal juustutüübil tekivad mõnikord otse kooriku all peened loomulikud sooned.

Maitse: pehme juust on meeldivalt aromaatne mõõdukalt intensiivse maitsega; kõva juust on terava lõhna ja maitsega.

Rasvasisaldus kuivaines: vähemalt 32 %.“

— Kõva juustu „Bra“ kooriku värvuse kirjeldust on veidi muudetud, sest kirjelduse varasem sõnastus on põhjustanud kontrollide käigus mõningad tõlgendamisprobleeme.

— Kõva juustu „Bra“ koorikut kirjeldati vea tõttu mittesöödavana; see kehtib üksnes pehme juustu „Bra“ kooriku kohta. Selle parandamiseks jäeti kõva juustu kooriku kirjelduse lõpust välja sõnad „ei ole söödav“.

— Juustu värvuse kirjelduses lisati nii pehme kui ka kõva juustu kohta järgmine: „mõlemal juustutüübil tekivad mõnikord otse kooriku all peened loomulikud sooned.“ Kuigi see omadus ilmneb vaid harva, on tegemist tootele iseloomuliku omadusega, mida tarbijad kõrgelt hindavad, kuna arvatakse, et see muudab juustu suursugusemaks. Ent kontrollorgan on seda sageli käsitanud tootespetsifikaadile mittevastavuse näitajana. Seetõttu otsustati lisada see omadus sõnaselgelt juustu kirjeldusse.

Tootmismeetod

Tootespetsifikaadi artikli 5 ja koonddokumendi punkti 3.3 muudatused seoses kasutatud laabitüübiga

Praegune versioon:

„Kalgendamine toimub temperatuuril 27–38 °C vedela vasikalaabi abil.“

See on asendatud järgmisega:

„Kalgendamine toimub temperatuuril 27–38 °C.

Kui kasutatakse loomset laapi, peab see sisaldama vähemalt 80 % ulatuses kümosiini.

Kasutada võib mitteloomset kalgendit.“

Aastate jooksul on tootjad kindlaks teinud, et kasutades vähemalt 80 % kümosiinisisaldusega laapi, on võimalik toota kvaliteetsemat juustu, mis ka säilib kauem kui väiksema kümosiinisisaldusega laabi kasutamisel. Lisatud on ka võimalus kasutada mitteloomset päritolu laapi, et rahuldada tarbijate üha suuremat nõudlust seda liiki toodete järele.

Tootespetsifikaadi artikli 5 muudatused seoses kalgendiosakeste suurusega

— Muudatus puudutab kalgendiosakeste suurust pärast teist tükeldamist kõva juustu „Bra“ tootmisel.

Praegune versioon:

„Kalgendi teise tükeldamise käigus saadakse juustugraanulid, mis on pehme juustu „Bra“ puhul ligikaudu maisitera suurused ja kõva juustu „Bra“ puhul ligikaudu riisitera suurused.“

See on asendatud järgmisega:

„Kalgendi teise tükeldamise käigus saadakse juustugraanulid, mis on pehme juustu „Bra“ puhul keskmiselt maisitera suurused ja kõva juustu „Bra“ puhul koorimata riisitera suurused.“

See muudatus oli vajalik, et lahendada mõned kontrollietapil tekkinud vaidlused. Aastate jooksul on kontrollide tegemise eest vastutavad inspektorid tuvastanud, et kõva juustu „Bra“ kalgendi teise tükeldamise käigus saadud juustjate graanulite suuruse puhul on asjakohasem rääkida koorimata riisiterast.

Tootespetsifikaadi artikli 5 muudatus seoses kõva juustu „Bra“ laagerdumisega

— Muudatus võimaldab tootjatel kasutada sõna „Stravecchio“ [kaua laagerdunud] kõva juustu „Bra“ puhul, mis on laagerdunud üle aasta.

Lisatud on järgmine tekst:

„Kõva juust „Bra“, mis on laagerdunud üle aasta, võib olla varustatud märkega „Bra Duro DOP Stravecchio“ paberetiketile kinnitatud tähistusribal.“

See võimaldab üle aasta laagerdunud kõva juustu „Bra“ täpsemalt märgistada, muutes selle tarbijate jaoks kergesti äratuntavaks.

Tootespetsifikaadi artikli 5 muudatus seoses kõva juustu „Bra“ laagerdumistemperatuuriga

— Muudatusega tõstetakse kõva juustu „Bra“ laagerdumistemperatuuri.

Praegune versioon:

„Juustu laagerdamine toimub kohandatud keskkonnas, mille maksimaalne temperatuur on +15 °C ja maksimaalne õhuniiskus 95 %.“

See on asendatud järgmisega:

„Juustu laagerdamine toimub kohandatud keskkonnas, mille maksimaalne temperatuur on pehme juustu „Bra“ puhul +15 °C ja kõva juustu „Bra“ puhul +18 °C ning maksimaalne õhuniiskus mõlema tüübi puhul 95 %.“

Tänu piimahügieeni paranemisele viimastel aastatel võib kõva juustu „Bra“ laagerdada temperatuuril +18 °C. See võimaldab paremini happesust vähendada, andes juustule pehmema maitse ka siis, kui seda on laagerdatud üle 12 kuu.

Muu

Tootespetsifikaadi artikli 3 ja koonddokumendi punkti 4 muudatus

— Muudatus ei mõjuta tootmispiirkonda, kuid viib alpeggio (mägikarjamaa) määratluse Piedmonti maakonna õigusnormidega kooskõlla.

Praegune versioon:

„Piima tootmine ning juustu valmistamine ja laagerdamine hõlmab kogu Cuneo provintsi ning Torino provintsi Villafranca Piemonte kommuuni.

Märget „di Alpeggio“ võivad kanda pehme juust „Bra“ ja kõva juust „Bra“, mis on toodetud ja laagerdunud järgmistes mägipiirkonna kommuunides: Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello ja Viola ning osaliselt järgmised kommuunid, mida käsitletakse mägipiirkondadena 25. juuli 1952. aasta seaduse nr 991 ja selle hilisemate muudatuste alusel: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei ja Magliano Alpi see osa, mis piirneb Ormea kommuuniga.“

See on asendatud järgmisega:

„Piima tootmine ning juustu valmistamine ja laagerdamine hõlmab kogu Cuneo provintsi ning Torino provintsi Villafranca Piemonte kommuuni. Pehmet juustu „Bra d’Alpeggio“ ja kõva juustu „Bra d’Alpeggio“ toodetakse rändeperioodil 1. juunist 15. oktoobrini mägikarjamaal karjatatud lehmade piima töötlemise teel. Lisaks karjatamisele võidakse lehmadele sööta söödalisandeid kuni 10 % ulatuses päevaratsiooni kuivainesisaldusest. Stabiilsete mägitalude puhul on pehme juust „Bra d’Alpeggio“ ja kõva juust „Bra d’Alpeggio“ juustud, mida toodetakse rohkem kui 900 meetri kõrgusel karjamaal karjatatavate loomade piima töötlemise teel vastavalt eespool nimetatud kuupäevadele ja söödavajadustele.

Muutmine on põhjendatud vajadusega viia pehme juust „Bra d’Alpeggio“ ja kõva juust „Bra d’Alpeggio“ kooskõlla Piedmonti maakonna sellist liiki toodet käsitlevate õigusaktidega, kuna kogu maakonna jaoks on vastu võetud ühtsed eeskirjad sõnade „d’Alpeggio“ kasutamise kohta.

KOONDDOKUMENT

„Bra“

ELi nr: PDO-IT-0002-AM03 – 7. september 2020

KPN (X) KGT ( )

1. [KPN või KGT] nimetus(ed)

„Bra“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.3. Juust

3.2. Punktis 1 esitatud nimetusele vastava toote kirjeldus

Kirjeldus: juust „Bra“ on rasvane või poolrasvane lehmapiimast valmistatud pressitud juust; juustu „Bra d’Alpeggio“ ja kõva juustu „Bra“ võib valmistada ka osaliselt kooritud piimast. Piimale võib lisada kuni 20 % ulatuses lamba- ja/või kitsepiima.

Valmistoode peab olema järgmiste omadustega.

Kuju: silindriline, sileda põhjaga.

Mõõdud: läbimõõt 30–40 cm, serva kõrgus 6–10 cm, serv on kergelt kumer, mõlema mõõtme puhul võib esineda tehnilistest tootmismeetoditest tingitud kõikumisi.

Kaal: 6–9 kg.

Mõõtmed ja kaal vastavad laagerdamise alguses mõõdetud väärtustele.

Koorik: pehme juustu puhul: helehall, elastne, sile ja ühtlane, ei ole söödav;

Koorik: kõva juustu puhul: vastupidav, kõva, tumebeeži värvusega, koorikut võib hallituse tekke takistamiseks töödelda toiduõliga.

Juustu sisu tekstuur: pehme juustu puhul on juustumass keskmise kõvadusega ja elastne ning sisaldab piiratud arvul väikesi tühimikke; kõva juustu puhul on juustumassis piiratud arvul väikesi silmakesi.

Juustu sisu värvus: pehme juustu puhul valge või elevandiluuvärvi; kõva juustu puhul ulatub värvus kergelt kollakast ookerkollaseni. mõlemal juustutüübil tekivad mõnikord otse kooriku all peened loomulikud sooned.

Maitse: pehme juust on meeldivalt aromaatne mõõdukalt intensiivse maitsega; kõva juust on terava lõhna ja maitsega.

Rasvasisaldus kuivaines: vähemalt 32 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Veiste, teatud juhul ka lammaste ja kitsede põhisööt koosneb haljassöödast, konserveeritud söödast ja kuivatatud rohttaimedest, millele on lisatud nõuetekohases ulatuses söödalisandeid. Enam kui 50 % (massiprotsentides) piimakarja söödaratsioonist peab pärinema juustu tootmispiirkonnast.

Lehmapiim, millele võib olla lisatud väheses koguses (maksimaalselt 20 %) lamba- ja/või kitsepiima; kõva juustu puhul võib piim olla osaliselt kooritud. Madala rasvasisaldusega piima võib kasutada nii pehme kui ka kõva juustu „Bra di Alpeggio“ valmistamiseks.

Kalgendamine toimub temperatuuril 27–38 °C. Kui kasutatakse loomset laapi, peab see sisaldama vähemalt 80 % ulatuses kümosiini. Kasutada võib mitteloomset kalgendit.

Pehmet juustu „Bra d’Alpeggio“ ja kõva juustu „Bra d’Alpeggio“ toodetakse rändeperioodil 1. juunist 15. oktoobrini mägikarjamaal karjatatud lehmade piima töötlemise teel. Lisaks karjatamisele võidakse lehmadele sööta söödalisandeid kuni 10 % ulatuses päevaratsiooni kuivainesisaldusest. Stabiilsete mägitalude puhul on pehme juust „Bra d’Alpeggio“ ja kõva juust „Bra d’Alpeggio“ juustud, mida toodetakse rohkem kui 900 meetri kõrgusel karjamaal karjatatavate loomade piima töötlemise teel vastavalt eespool nimetatud kuupäevadele ja söödavajadustele.

3.4. Täpsustage tootmise erietapid, mis peavad toimuma määratletud geograafilises piirkonnas

Nende loomade kasvatamine, kelle piima kasutatakse juustu „Bra“ valmistamiseks, peab toimuma määratletud geograafilises piirkonnas.

Piima tootmine ning juustu valmistamine ja laagerdamine peab toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Tänu juustu vormimisel kasutatavatele spetsiaalsetele märgistega vormidele kantakse juustuketastele algupärane tähis, millel on stiliseeritud täht „B“, märgistus „duro“ (kõva) või „tenero“ (pehme) ja tunnusnumber, mis hõlmab provintsi lühendit ja kahekohalist arvu.

Vastavusmärgis koosneb ümmargusest paberetiketist, mille läbimõõt on 20–28 cm, kusjuures tekst paikneb tavalise juustu puhul kollasel taustal ja juustu „Bra d’Alpeggio“ puhul rohelisel taustal, ning juustu servale pressitud märgisest.

Vastavusmärgis koosneb ümmargusest paberetiketist, millele on kantud tekst „Bra Tenero“ või „Bra Duro“ või „Bra Tenero d’Alpeggio“ või „Bra Duro d’Alpeggio“, ja iseloomulikust logost, mis kujutab vuntsidega mehikest, kes kannab kübarat ja hoiab käes juustuketast, millest on üks sektor välja lõigatud.

Juustu „Bra“ KPN logo on „Bra“, „Bra Tenero“ ja „Bra Tenero d’Alpeggio“ puhul punane ning „Bra Duro“ ja „Bra Duro d’Alpeggio“ puhul pruun. Selle logo kõrval peab olema ühenduse logo.

Alles pärast nõutava märgistamismenetluse läbimist võib toodet turustada kaitstud päritolunimetuse „Bra“ all.

Paberetiketi võib juusturattale kinnitada toiduliimi abil. Sama logo peab olema ka portsjoniteks lõigatud juustul.

Seega on võimalik kasutada järgmisi logosid:

Juust lastakse turule nii tervena kui ka tükkideks või portsjoniteks lõigatuna ning eelpakendatult, kõva juust võib olla pakendatud ka riivituna, nende valikute puhul võib kasutada ka mustvalget logo. Portsjoniteks jaotamise ja eelpakendamise toimingud ning riivimine võivad toimuda ka väljaspool geograafilist tootmispiirkonda.

4. Geograafilise piirkonna täpne määratlus

Piima tootmine ning juustu valmistamine ja laagerdamine hõlmab kogu Cuneo provintsi ning Torino provintsi Villafranca Piemonte kommuuni.

5. Seos geograafilise piirkonnaga

Geograafilist piirkonda, mis paikneb Cuneo provintsi lõunast ja läänest ümbritsevate Ranniku-Alpide ja Cotti Alpide vahel ning mida idast piiravad Langa ja Roero kõrged künkad, iseloomustab hea söödatoodang, suured kasutatavad piimakogused ning lüpsilehmade söötmiseks ja kasvatamiseks eriti sobivad klimaatilised tingimused. Talveudu ja suvepõua harv esinemine soodustab looma- ja söödataimede kasvatust. Cuneo provintsi iseloomustavad Po jõe orust ida pool paiknevate aladega võrreldes külmemad ja kuivemad talved ning suhteliselt jahedad suved. Sellised keskkonnategurid on loonud tingimused, mis võimaldavad kõnealuses geograafilises piirkonnas „Bra“ juustu toota.

Geograafilise piirkonna mägedest puhuvad hommikused ja õhtused tuuled loovad madala õhuniiskusega ideaalsed tingimused, mis tagavad toote optimaalse laagerdamise.

Alpi mäeahelike ja küngaste nõlvadel asuv geograafiline piirkond avaneb kõrgele viljakale kõrgmaale, mida läbivad Po, Tanaro ja nende arvukate lisajõgede lehvikuna hargnevad voolusängid.

„Bra“ on pressitud juustumassiga juust, mille pehme ja kõva liik on seda juustu tarbinud ja teistele tutvustanud elanike jaoks strateegiliselt olulised toiduained nii tarbimise kui ka säilitamise seisukohalt. Kuigi kõnealune juust pärineb Alpide territooriumilt, on suve lõpupoole mägedest alla tulevate margari’de (juustumeistritest karjuste) oskusteave sajandite jooksul levinud ka orgudesse, seda eeskätt juustu suure toite- ja kultuurilise väärtuse tõttu. Juustumassi ettevalmistamise, vormimise ja pressimise etappidel on selle juustu valmistamisel eriline tähtsus.

Juust on hõlpsasti äratuntav tänu koorikule: pehme juustu puhul on see hele ja pehme, kõva puhul pruun, kõva ja võib olla õliga töödeldud. Juustu lõikamisel levib selle spetsiifiline lõhn. Pehmel juustul on lõhn õrn ja meeldiv ning hästi kooskõlas maheda maitsega, samas kui kõval juustul on maitse teravam ja vürtsikam ning selles on tunda magusa ja soolase maitse nüansse. Seda juustu kasutatakse eeskätt salatites ja küpsetistes, mille puhul iseloomulik maitse on eriti nauditav. Riivitud kõva juustu „Bra“ kasutatakse paljudes retseptides.

Juustu „Bra“ omadustes kajastuvad spetsiifilised mullastiku- ja kliimatingimused ning tootmise eripärad. See on tingitud sajandite jooksul väljakujunenud kohalikust mikrofloorast, mis annab laagerdamise käigus juustule tema eripära ning muudab juustu „Bra“ ainulaadseks ja teiste pressitud juustumassiga juustude seast hõlpsalt äratuntavaks.

Juust „Bra“ moodustab osa Cunea provintsi ajaloost ja kultuurist. Juust on oma nime saanud Bra linna järgi, sest ajalooliselt oli just see linn toote peamine turustuskoht. Kõnealune juust on säilitanud oma lõhna- ja maitseomadused pika aja jooksul. Need tooteomadused tuleb omistada geograafilisele tootmispiirkonnale, kuna need on selles piirkonnas loodud ja edasi antud. Seejuures tuleneb kahe erineva juustuliigi – kõva ja pehme – samaaegne olemasolu juustumeistrite suutlikkusest valmistada väga sarnaste valmistamismeetoditega, kuid erinevate tehnoloogiliste võtete ning hoidmis- ja laagerdamisaegade tulemusena väga erineva maitse- ja lõhnaomadustega juustusid. Juustumass on tihke, kuid mitte kunagi kuivanud, ning mida on võimalik riivida.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 343, 14.12.2012, lk 1.